[{"text_idx": "#000000", "text": "Antau\u0306 kelkaj tagoj finig\u0302is la Plurlingvula renkontig\u0302o (Polyglot Gathering), kvartaga arang\u0302o en Berlino por c\u0302iaj lingvos\u0302atantoj. Al g\u0302i veturis du teamanoj de E@I: Matthieu (mi) kaj Petro (nia altestimata laborestro)."}, {"text_idx": "#000001", "text": "Pli ol 300 lingvemuloj el la tuta mondo kunvenis en hotelo en Berlino por praktiki lingvojn kaj paroli pri ili. Mi havis s\u0302ancon babili kun multe da homoj en c\u0302iuj lingvoj, kiujn mi konas (diversnivele): Esperanto, franca, angla, slovaka, rusa kaj germana. Mi g\u0302ojis vidi, ke mi povas sufic\u0302e bone konversacii ruse, sed mia germana estas ec\u0302 pli malbona, ol mi pensis. Kelkaj homoj diris pri mia akc\u0302ento en kelkaj lingvoj \u201cMi ne divenus, ke vi estas franco.\u201d Vers\u0302ajne tio estas komplimento."}, {"text_idx": "#000002", "text": "Mi parolas (uzante sufic\u0302e larg\u0302an difinon de \u201cparoli lingvon\u201d) nur ses lingvojn (jes, tiu kunveno vere estas loko, kie eblas diri \u201cMi parolas nur ses lingvojn\u201d!), sed multaj partoprenantoj scipovis pli; kelkaj ec\u0302 parolis dekduon da ili. Mi tre g\u0302ojis esti c\u0302irkau\u0306ata de aliaj frenezuloj, kun kiuj eblas s\u0302ang\u0302i lingvon plurfoje meze de diskuto kaj kiuj konsideras vortojn kiel \u201cmorfologio\u201d tute normalaj."}, {"text_idx": "#000003", "text": "La c\u0302efa lingvo de la renkontig\u0302o estis la angla \u2014 la sola, kiun komprenis c\u0302iuj partoprenantoj. Sed plej multaj partoprenantoj parolis ankau\u0306 la francan, la hispanan au\u0306 la germanan, kaj aliaj oftaj lingvoj estis la itala, portugala, rusa kaj, surprize, Esperanto. Mi vidis tie multajn konatajn (kaj ankau\u0306 multajn nekonatajn) Esperanto-parolantojn, kaj mi tre miris, ke la g\u0302enerala opinio pri g\u0302i s\u0302ajnis pozitiva. Multaj homoj interesig\u0302is pri Esperanto (do mi \u2014 espereble ne tro \u2014 multe reklamis pri SES), kaj ni rapide forvendis la german-, franc- kaj anglalingvajn ekzemplerojn de Esperanto per la rekta metodo."}, {"text_idx": "#000004", "text": "Du E@I-teamanoj vendas librojn en Berlino"}, {"text_idx": "#000006", "text": "Krom babilado kaj amuzig\u0302o okazis kompreneble prelegoj. Mi mem faris prelegon pri la slovaka lingvo, pri kiu mi povis rakonti el la okuloj de eksterlandano lernanta g\u0302in. Mi estis iomete nervoza, c\u0302ar mi ne estas tre lerta pri publika parolado, kaj neniam vere prelegis en la angla, sed fakte la prelego okazis tute bone kaj homoj s\u0302atis g\u0302in. Ankau\u0306 Petro prelegis: pri retlernado kaj niaj projektoj, kaj pri tio, c\u0302u la mondo (au\u0306 almenau\u0306 Eu\u0306ropo) bezonas komunan lingvon. (Vi divenu, kiun solvon li proponis al tio). Mi pensis, ke tiu prelego estos multe pli polemika, ol g\u0302i fakte estis \u2014 eble pro tio, ke mankis tempo por havi multajn demandojn. Por danki nin (kaj c\u0302iujn prelegantojn), la organizantoj invitis nin al speciala vespermang\u0302o kun etiopa mang\u0302aj\u0302o."}, {"text_idx": "#000007", "text": "Mia prelego pri la slovaka lingvo"}, {"text_idx": "#000008", "text": "La prelegoj temis pri unuopaj lingvoj, pri lingvolernado au\u0306 pri lingvoj g\u0302enerale. Inter la interesaj prelegoj, kiujn mi c\u0302eestis, estis interalie:"}, {"text_idx": "#000009", "text": "La nord-samea lingvo, bela, interesa kaj bedau\u0306rinde endang\u0302era lingvo de norda Skandinavio kaj Finnlando. En la Poliglota renkontig\u0302o estis du parolantoj de g\u0302i, inkluzive de unu el la tre malmultaj, kiuj lernis g\u0302in nedenaske kaj ne devenas de norda lando.\nLa milana dialekto, lombarda variaj\u0302o parolata (surprizo!) en Milano kaj c\u0302irkau\u0306aj\u0302o. Ankau\u0306 g\u0302i bedau\u0306rinde riskas formorti, kaj g\u0302i havas kelkajn interesajn gramatikajn trajtojn. Mi iris al la prelego supozante, ke g\u0302i estos en la angla, sed fakte g\u0302i estis en la itala, de kiu mi havas nur etajn bazojn \u2014 kaj mi mire komprenis 90% (esti denaskulo de la franca tre helpas pri tio).\nLa gotlanda lingvo, malgrandega lingvo parolata en Gotlando, insulo en Svedio. Oni ofte nomas g\u0302in dialekto, sed g\u0302i fakte estas nekomprenebla por aliaj svedoj.\nEstis ankau\u0306 tre interesa prelego pri nordamerikaj lingvoj (jes, plia prelego pri endang\u0302eraj lingvoj). Kelkaj el ili s\u0302ajnas nekredeble komplikaj, gramatike au\u0306 elparole (au\u0306 ambau\u0306).\nInterpretistino el Slovakio faris tre interesan prelegon pri sia laboro. S\u0302i poste proponis ekzercojn, kiujn faras studentoj por lerni interpretadon (pro manko de tempo nur hispanlingvanoj havis s\u0302ancon provi interpreti). El tiuj la plej malfacila estis legi tekston en unu lingvo au\u0306skultante paroladon en alia lingvo (por ekzerci atentadon pri du aferoj samtempe). Mi apenau\u0306 povis memori ion pri la teksto, kiun mi legis."}, {"text_idx": "#000013", "text": "Tiuj kvar tagoj rapide pasis, kaj mi jam atendas la venontjaran kunvenon (okazos plurlingvula konferenco au\u0306tune en Nov-Jorko, sed tio estas iomete tro malproksima por mi). Mi treege rekomendas tiun kunvenon al c\u0302iuj, kiuj interesig\u0302as pri lingvoj, ne gravas, c\u0302u vi estas 12-lingvulo, c\u0302u vi parolas \u201cnur\u201d 6 lingvojn au\u0306 c\u0302u vi scipovas nur unu."}, {"text_idx": "#000017", "text": "Jar-kompaso \u2013 planu novan jaron en Esperanto\nLingvemuloj kaj poliglotoj tutmondaj denove renkontig\u0302os en 2022 \u2013 kaj interrete kaj c\u0302eeste\nPolyglot Gathering revenas rete en 2022!\nPacon al Ukrainio, pacon al la mondo!"}]